Након што су се бугарски полицајци из Жегљана повукли ка Куманову, партизански одред је за свега неколико дана успео да створи слободну територију, која се протезала од села Војника, Страцина, Ћупиног Брда, планине Коћуре на северу и планине Рујен на западу, а преко Бесне Кобиле, на северу, била је остварена веза са слободном територијом црнотравских партизана. Одмах по стварању слободне територије, отпочело се са активним политичким радом на терену. На Верин предлог, 7. новембра 1943. организована је прослава годишњице Велике октобарске социјалистичке револуције, која је одржана у селу Враготурце. Након тога су по селима били организовани зборови на којима су окупљеном народу о циљевима Народноослободилачког покрета и значају Народноослободилачке борбе говорили политички руководиоци, међу којима и Вера. Њена активност највише се огледала у раду са женама, којима је говорила о борби за равноправност жена, добијања права гласа и др.